DA Den Europæiske Unions Tidende C 222/2

Initiativ fra Kongeriget Belgien, Den Tjekkiske Republik, Forbundsrepublikken Tyskland, Kongeriget Spanien, Den Franske Republik, Republikken Ungarn, Kongeriget Nederlandene, Den Slovakiske Republik, Republikken Finland, Kongeriget Sverige og Det Forenede Kongerige Storbritannien og Nordirland med henblik på Rådets afgørelse 2009/…/RIA af … a om oprettelse af et europæisk kriminalpræventivt net (EUCPN) og om ophævelse af afgørelse 2001/427/RIA

2009/C 222/02

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 30, stk. 1, artikel 31 og artikel 34, stk. 2, litra c),

under henvisning til initiativ fra Kongeriget Belgien, Den Tjekkiske Republik, Forbundsrepublikken Tyskland, Kongeriget Spanien, Den Franske Republik, Republikken Ungarn, Kongeriget Nederlandene, Den Slovakiske Republik, Republikken Finland, Kongeriget Sverige og Det Forenede Kongerige Storbritannien og Nordirland,

under henvisning til udtalelse fra Europa-Parlamentet (1), og

ud fra følgende betragtninger:

(1) Det Europæiske Råd opfordrede på sit møde i Tammerfors den 15. og 16. oktober 1999 til at udvikle kriminalpræventive foranstaltninger, udveksle oplysninger om bedste praksis, udbygge netværket af kompetente nationale kriminalpræventive myndigheder og styrke samarbejdet mellem de nationale kriminalpræventive organisationer, og det blev nævnt, at de første prioriteter for dette samarbejde kunne være ungdoms- og bykriminalitet samt narkotikarelateret kriminalitet. Med henblik herpå skulle det undersøges, om der er basis for et fællesskabsfinansieret program.

(2) Ifølge henstilling nr. 6 i EU-strategien for begyndelsen af det nye årtusind til forebyggelse og bekæmpelse af organiseret kriminalitet (2) bør Rådet bistås af eksperter med de relevante kvalifikationer inden for kriminalitetsforebyggelse, f.eks. de nationale kontaktpunkter eller et nyetableret net af eksperter fra de nationale organer for kriminalitetsforebyggelse.

(3) Det Europæiske Kriminalpræventive Net blev oprettet ved Rådets afgørelse 2001/427/RIA (3).

(4) Den eksterne evaluering af Det Europæiske Kriminalpræventive Net, der blev gennemført i 2008-2009, indkredsede nogle muligheder for at styrke nettet, der blev accepteret af EUCNP's bestyrelse, og som gør det nødvendigt at ophæve afgørelse 2001/427/RIA og erstatte den med en ny rådsafgørelse om nettet.

(5) Evalueringen viste, at det er nødvendigt, at de nationale repræsentanter engagerer sig mere i nettets aktiviteter.

(6) Der er behov for en række ændringer for at styrke nettet, bl.a. af bestemmelserne om kontaktpunkter, sekretariatet samt bestyrelsens opbygning og opgaver, herunder udnævnelse af formanden.

(7) Andre bestemmelser bør bygge på afgørelse 2001/427/RIA —

TRUFFET FØLGENDE AFGØRELSE:

Artikel 1

Oprettelse

Der oprettes et europæisk kriminalpræventivt net, i det følgende benævnt »nettet«. Det betragtes som efterfølgeren for det net, der blev oprettet ved afgørelse 2001/427/RIA.

Artikel 2

Formål

1. Nettet bidrager til at udvikle de forskellige aspekter af kriminalitetsforebyggelse på EU-niveau og støtter kriminalpræventive aktiviteter på nationalt og lokalt niveau.

2. Kriminalitetsforebyggelse omfatter enhver foranstaltning, der har til formål at nedbringe eller på anden vis bidrage til at nedbringe kriminaliteten og frygten for kriminalitet, både kvantitativt og kvalitativt, enten gennem direkte at forebygge kriminelle aktiviteter eller gennem politikker og tiltag, der skal mindske mulighederne for kriminalitet og årsagerne til kriminalitet. Dette indebærer en indsats fra regering, kompetente myndigheder, strafferetlige myndigheder, lokale myndigheder og særorganisationer, som de har oprettet i Europa, den private og den frivillige sektor, forskere samt offentligheden, støttet af medierne.

Artikel 3

Struktur og sammensætning

1. Nettet består af en bestyrelse og et sekretariat samt kontaktpunkter, der kan udpeges af hver medlemsstat.

2. Bestyrelsen udgøres af de nationale repræsentanter og har en formand og et forretningsudvalg.

3. Hver medlemsstat udpeger en national repræsentant. Den nationale repræsentant udpeger i sit fravær en stedfortræder.

4. Formanden udnævnes af de nationale repræsentanter af deres midte.

5. Forretningsudvalget ledes af formanden og består af indtil seks yderligere medlemmer af bestyrelsen samt en repræsentant udpeget af Kommissionen.

6. Sekretariatet skal have et personale svarende til mindst to, men ikke flere end tre, fuldtidsækvivalenter. Personalet stilles til rådighed af en ekstern tjenesteudbyder, der udvælges af Kommissionen på grundlag af en udbudsprocedure.

Artikel 4

Nettes opgaver

Nettets opgaver er bl.a. følgende:

a) at lette samarbejde, kontakter og udveksling af oplysninger og erfaringer mellem aktører inden for kriminalitetsforebyggelse

b) at indsamle, vurdere og formidle evidensbaserede oplysninger, herunder god praksis med hensyn til eksisterende kriminalpræventive tiltag

c) at tilrettelægge konferencer, navnlig en årlig konference om bedste praksis, og andre aktiviteter, herunder den årlige uddeling af den europæiske kriminalitetsforebyggelsespris, med henblik på at opfylde formålene med nettet og formidle resultaterne heraf til en bred kreds

d) at stille sagkundskab til rådighed for Rådet og Kommissionen i det omfang, det er nødvendigt

e) at aflægge rapport til Rådet om sine aktiviteter hvert år gennem bestyrelsen

f) at udvikle og gennemføre et arbejdsprogram, der bygger på en klart defineret strategi, som har til formål at identificere og reagere på relevante kriminalitetstrusler.

Artikel 5

Udveksling af oplysninger

For at udføre sine opgaver skal nettet:

a) benytte en tværfaglig strategi

b) opretholde tæt kontakt via de nationale repræsentanter og kontaktpunkterne med kriminalpræventive organer, lokale myndigheder, lokale partnerskaber og civilsamfundet samt med forskningsinstitutioner og ngo′er i medlemsstaterne

c) oprette og ajourføre sit eget websted, som indeholder dets regelmæssige rapporter samt alle andre nyttige oplysninger, navnlig en samling af bedste praksis

d) bestræbe sig på at anvende og udbrede kendskabet til resultaterne af projekter, der er relevante for kriminalitetsforebyggelse, og som finansieres af EU-programmer.

Artikel 6

Ansvar

1. Forretningsudvalget er ansvarligt for udviklingen af nettets strategi, der skal godkendes af bestyrelsen.

2. Bestyrelsens opgaver er bl.a.:

a) at sikre, at nettet fungerer efter hensigten i overensstemmelse med denne afgørelse

b) at godkende nettets strategi, der bidrager til udviklingen af kriminalitetsforebyggelse på EU-niveau

c) at vedtage og sikre gennemførelsen af nettets arbejdsprogram

d) at vedtage en årsrapport om nettets aktiviteter.

3. Bestyrelsen vedtager med enstemmighed sin forretningsorden, der bl.a. indeholder bestemmelser om udnævnelse af formanden og af medlemmerne af forretningsudvalget, bestyrelsens beslutningsprocedurer, sprogordninger og administrative ordninger for samarbejde med andre enheder, jf. artikel 8.

4. Sekretariatet støtter bestyrelsen. Det har følgende opgaver:

a) at yde administrativ og generel støtte ved forberedelsen af møder, seminarer og konferencer, udarbejde årsrapporten og arbejdsprogrammet, støtte gennemførelsen af arbejdsprogrammet og være knudepunkt for kommunikation med nettets medlemmer

b) at yde en analyse- og støttefunktion med henblik på indkredsning af igangværende forskningsaktiviteter inden for kriminalitetsforebyggelse og hertil knyttet information, der vil være til gavn for nettet

c) at bære det overordnede ansvar som vært for webstedet og for at udvikle og ajourføre dette.

Bestyrelsen bestemmer omfanget af sekretariatets opgaver og fastlægger i samarbejde med Kommissionen målene og de heraf følgende personalebehov.

5. De nationale repræsentanter fremmer nettets aktiviteter på nationalt og lokalt niveau og letter levering, ajourføring og udveksling af kriminalpræventivt materiale mellem deres medlemsstater og nettet.

6. Kontaktpunkterne bistår de nationale repræsentanter med udveksling af nationale oplysninger og national ekspertise vedrørende kriminalitetsforebyggelse inden for nettet.

7. Sekretariatet refererer til og dets præstationer overvåges af formanden og forretningsudvalget i overensstemmelse med en kommunikationsprotokol, der aftales med Kommissionen.

8. Sekretariatet og dets aktiviteter finansieres over EU's almindelige budget.

Artikel 7

Bestyrelsesmøder

Bestyrelsen holder møde mindst én gang hvert halve år i Bruxelles med Kommissionen som vært og efter indkaldelse fra formanden.

Artikel 8

Samarbejde med andre enheder

Nettet kan samarbejde med andre enheder, der har kompetence inden for kriminalitetsforebyggelse, hvis det er relevant for at opfylde dets formål.

Artikel 9

Evaluering

Rådet foretager en evaluering af nettets aktiviteter senest den 7. juli 2012.

Artikel 10

Ophævelse

Afgørelse 2001/427/RIA ophæves.

Artikel 11

Virkning

Denne afgørelse får virkning på dagen for vedtagelsen.

Udfærdiget i Bruxelles, den … På Rådets vegne … Formand

(1) Endnu ikke offentliggjort i EUT.

(2) EUT C 124 af 3.5.2000, s. 1.

(3) EUT L 153 af 8.6.2001, s. 1.